Nordjyske sommerhuse er i forårs-comeback.

Nu får sommerhuskøbere flere muligheder at vælge imellem. Påsken skydes nemlig i gang med et øget udbud af sommerhuse. Det viser Boligsidens nye udbudstal. De nye udbudstal viser, at der ved start april er 4437 sommerhuse til salg i Danmark. Udbuddet er dermed steget til 5,2 procent den seneste måned, hvilket svarer til lidt mere end 200 ekstra sommerhuse til salg. - Markedet for sommerhuse er meget sæsonpræget, og foråret er som regel ensbetydende med stigende interesse og efterspørgsel på sommerhuse. Det udnytter sælgerne til at sætte sommerhuset til salg netop nu, hvor varmere temperaturer og udsigten til sommer øger interessen hos køberne, siger Birgit Daetz, der er kommunikationsdirektør hos Boligsiden. Se udviklingen og de lokale udbudstal for sommerhuse i nordjyske kommuner her: Der optræder kun data for kommuner, hvor der har været udbudt minimum 20 sommerhuse i hver af de undersøgte måneder. Kilde: Boligsiden. Den nordjyske højdespringer er Frederikshavn Kommune, hvor der er udbudt 23,3 procent flere sommerhuse det seneste år. Lavt udbud historisk set Men trods forårsstigningen er der stadig tale om et lavt udbud af sommerhuse. Hvis man sammenligner med april 2019, er det nuværende udbud af sommerhuse 58 procent lavere end dengang, hvor coronaboomet endnu ikke havde gjort sit kraftige indhug i udbudte sommerhuse. - Det skyldes især, at vi ser færre sælgere end normalt. Sommerhusmarkedet har ikke været lige så mærket af den økonomiske nedgang, som vi har set for huse og lejligheder i særligt andet halvår 2022, og rigtig mange af de nyslåede sommerhusejere, som købte under corona, har holdt fast i deres investering, forklarer Birgit Daetz og tilføjer: - Samtidig ser vi, at der bliver solgt lidt flere sommerhuse, end hvad der i gennemsnit blev solgt på denne tid af året i 2015-2019, og det - kombineret med det færre antal sælgere - gør, at det samlede udbud af sommerhuse fortsat er på et meget lavt niveau set i et historisk perspektiv.